Obama Xitoy va Rossiyani Eronga bosimni kuchaytirishga undamoqda
Rossiya va Xitoy jazo choralarini inkor etib, muloqot qilish tarafdori.
Kecha Gavayi shtatining Gonolulu shahrida Rossiya va Xitoy rahbarlari bilan uchrashgan AQSh prezidenti Barak Obama Dmitriy Medvedev va Xu Sintaoni Eronga nisbatan bosimni kuchaytirishga chaqirdi. Qo'shma Shtatlar Eronni yadro quroli ustida ishlayotganlikda, yadro dasturi bobida xalqaro majburiyatlarini bajarmayotganlikda ayblamoqda. BMTning Atom energiyasi bo'yicha xalqaro boshqarmasi so'nggi hisobotida Eron atom quroli ustida ishlagani haqida dalil bor, deb xulosa qiladi. G'arb davlatlari rasmiy Tehronni qo'shimcha sanksiyalar bilan jazolamoqchi. Shu paytga qadar BMT Xavfsizlik Kengashi to'rt bor sanksiya qo'llagan. Rossiya va Xitoy bunday jazo choralarini inkor etib, muloqot qilish tarafdori. Amerikada saylov kampaniyasi avjida ekan, Obamaga muxolif respublikachi da'vogarlar Eronga nisbatan pozitsiyasini bildirgan. Massachusets sobiq gubernatori Mitt Romni hech bir chora ish bermasa, Eronga qarshi urush qilishga tayyor. "Prezident bo'lsam, Eronda atom quroli bo'lmaydi, ammo Obama ikkinchi muddatga saylansa, islomiy respublika yadroviy davlatga aylanadi", - deydi Romni. Kongressmen ayol Mishel Bakman Eronni Suriya hamda XAMAS kabi jangari tashkilotlar bilan Isroilga qarshi yadro urushiga tayyorlanayotganlikda ayblamoqda. Qora tanli tadbirkor, respublikachilardan yagona nomzodlikka da'vogar German Keyn nazarida Eronga qarshi iqtisodiy sanksiyalarni kuchaytirib, rasmiy Tehronga muxolif guruhlarni qo'llab-quvvatlash kerak. Kongressmen Ron Pol ham bu davlatga qarshi urush fikridan yiroq.